ওয়াকফ সম্পত্তি নিয়ে বিরাট নির্দেশ রাজ্যের! কী করতে হবে? দেখে নিন

ওয়েব ডেস্ক: ওয়াকফ নিয়ে প্রতিবাদ, আন্দোলন তীব্র হয়েছিল দেশে। তারপরেও সংসদে পাশ হয় ওয়াকফ সংশোধনী বিল এবং এটি আইনে (Waqf Amendment Act 2025) পরিণত হয়। সেই ঘটনার মাস সাতেক পর এই আইনকে মান্যতা দিল রাজ্য সরকার (West Bengal Government)। এবার রাজ্যের ওয়াকফ সম্পত্তি সংক্রান্ত সমস্ত নথি কেন্দ্রীয় পোর্টালে (Central Portal) আপলোড করার নির্দেশ দিল রাজ্য।

জেলা প্রশাসনকে দ্রুতগতিতে এই কাজ শেষ করার নির্দেশ জারি করেছে রাজ্যের সংখ্যালঘু উন্নয়ন ও মাদ্রাসা দফতরের সচিব পিবি সালিম। সূত্র অনুযায়ী, রাজ্যের ওয়াকফ সম্পত্তির তথ্য আগামী ৫ ডিসেম্বরের মধ্যে কেন্দ্রীয় পোর্টাল www.umeedminority.gov.in –তে আপলোড করে দিতে হবে। বৃহস্পতিবার এই সংক্রান্ত একটি চিঠি পাঠানো হয়েছে রাজ্যের প্রতিটি জেলাশাসকের কাছে।

আরও পড়ুন: ২০২৬-এ কমছে ছুটি! সরকারি কর্মীদের মাথায় হাত! দেখুন তালিকা

সূত্রের খবর, ৮২ হাজারেরও বেশি ওয়াকফ সম্পত্তি আপলোডের নির্দেশ দেওয়া হয়েছে জেলাশাসকদের। কারণ, বর্তমানে রাজ্যে ৮২,০০০-এরও বেশি ওয়াকফ সম্পত্তি তালিকাভুক্ত রয়েছে, যা ছড়িয়ে রয়েছে ৮,০০০-এরও বেশি ওয়াকফ এস্টেটের অধীনে। প্রতিটি জেলাশাসককে তাঁদের জেলার সম্পত্তির পূর্ণ খতিয়ান কেন্দ্রীয় পোর্টালে আপলোড করতে বলা হয়েছে।

শুধু তাই নয়, ওয়াকফ সম্পত্তির তথ্য কীভাবে সঠিকভাবে আপলোড করতে হবে তা নিয়ে চার দফা বিস্তারিত কর্মসূচি পাঠানো হয়েছে সংশ্লিষ্ট জেলাশাসকদের কাছে। রাজ্যের সংখ্যালঘু উন্নয়ন দফতরের সচিব নিজে এই নির্দেশ পাঠিয়েছেন বলে জানা গিয়েছে।